|  |  |  |
| --- | --- | --- |
|  | Vår referanse: | 20/00879-332 |
| Helse- og omsorgsdepartementet - HOD  Postboks 8011 Dep0030 OSLO | Arkivkode: | 0 |
| Saksbehandler: | Helge Eide |
| Deres referanse: | 22/549 |
| Dato: | 10.02.2022 |
|  |  |

# Helse- og omsorgsdepartementet - Innspill til arbeid med pakker med smitteverntiltak ved ulike tiltaksnivå

**Bakgrunn**

Flere departementer har bedt om høringsinnspill til pakkene med smitteverntiltak som Helsedirektoratet og FHI har utarbeidet på oppdrag fra Helse- og omsorgsdepartementet. Departementet har bedt de ulike departementene hente innspill fra hver sine sektorer, sammenstille dem og gi sine vurderinger innen 16. februar.

Kommunene har et selvstendig ansvar for smittevern, hjemlet i smittevernloven. På lokalt nivå vil de typisk gjøre samlede, sektorovergripende vurderinger. KS velger derfor å kommentere hele tiltakspakken på overordnet nivå, uten en særskilt sektortilnærming.

**Generelle kommentarer**

Prinsippet med tiltakspakker ble brukt i covid-19 forskriftens § 5 A-C våren 2021, da iverksatt i regioner med høyt smittenivå. Prinsippet er altså kjent og allerede tatt i bruk.

Utgangspunktet for tiltakspakkene er at det er summen av tiltakene som er avgjørende for smitteverneffekten, og man skisserer fem nivåer.

Med basis i erfaringer gjennom pandemien er det en utfordring at:

* Nye smittevernbestemmelser innføres med svært kort varsel.
* Regelverket er for komplisert, noe som igjen genererer et høyt antall spørsmål og henvendelser fra innbyggere og virksomheter.

Et system med kjente tiltakspakker ved økende smitte/sykdomsbyrde vil gi mulighet til å være forberedt på hva som kan komme av tiltak, altså en viss grad av forutsigbarhet.

Selve prinsippet er en god ide. Det foreliggende forslaget er imidlertid relativt komplisert, og vi anbefaler høy grad av forenkling, både i detaljeringsgrad og evt. også i antall nivåer – med større forskjeller mellom de enkelte nivåene. Et alternativ kan da være å slå sammen lavt/moderat, høyt/svært høyt, og innføre enda et nivå over dette hvor smittenivået blir så høyt at nasjonale myndigheter vurderer at det er helt nødvendig å innføre en «slå ned»-strategi.

Det er avgjørende at man så entydig som mulig definerer de ulike nivåene, og skaper forutsigbarhet for hvilke kriterier som bestemmer dette (smittetall, antall sykehusinnleggelser, dødsfall, sykefravær i helsetjenestene og andre kritiske samfunnsfunksjoner).

Tiltakspakkene beskriver ikke hvem som skal gjøre vurderingene av smittenivå – og om det skal gjøres på nasjonalt, regionalt eller lokalt nivå. Vi antar at pakkene er mest aktuelle for nasjonale eller regionalt samordnede tiltak. For tilfelle av lokale smitteutbrudd bør det ikke fastsettes bindende pakker fra staten, da tiltak i slike situasjoner bør vurderes ut fra lokale forhold.

Tiltakene tar i begrenset grad høyde for at målet er redusert mobilitet og fokuserer for sterkt på regler som opprettholder aktiviteter, heller enn hvordan totalsituasjonen tilrettelegger for, eller forebygger smitte. Hjemmekontor og kollektivtransport har begrensning på mobilitet, men påvirker i liten grad de øvrige punktene.

Det er et krav i smittevernloven at tiltak er hensiktsmessige og forholdsmessige. Det vil være en fordel om de ulike nivåene i tiltakspakkene også inneholder et grunnlag for disse vurderingene, som kommunene og/eller Helsedirektoratet kan benytte seg av.

Vi vil få et stadig bedre kunnskapsgrunnlag for "side-effektene" av nedstengingene, eksempelvis utslag av negativ psykisk helse hos barn og unge/unge voksne - som vi nå ser gjenspeiler seg i mange undersøkelser og et høyt press på helsetjenestene. Dette må vurderes inn mot både tiltaksnivå og ikke minst varighet av tiltak.

**Kommentarer til enkeltelementer i pakkene**

1. Arrangementer. Begrensninger i antall på private og offentlige arrangement, må kunne gjøres ut fra lokale veiledere, slik som allerede er tilfelle for kjøpesentra. De fleste kommunene har egne ressurser som veileder både idrett, kultur, uteliv, næringsliv med flere. Ved lavt smittetrykk høres alternativet med krav om smittevernfaglig forsvarlig drift, men ikke nasjonalt regulert antallsbegrensning, som en god vurdering (jamfør kommunens veiledningsmulighet).
2. Idrett. Det er positivt at man viderefører ordningen med lite inngripende tiltak for barn og unge - og at man holder også breddeidrett for voksne åpen ved et moderat smittetrykk. Frafallet fra idretten og frivilligheten de to siste årene har vært markant.

Utendørs idretts- og fritidsaktiviteter som ikke er kontaktidrett bør ikke ha begrensninger før på høyt tiltaksnivå. «Mosjonsløp» er unntatt, men her kan en rekke andre aktiviteter utendørs unntas som friidrett, o-løp, alpinrenn, langrenn osv. til og med moderat tiltaksnivå, og lokale slike arrangementer til og med høyt tiltaksnivå

1. Treningssentra. Det synes noe svakt begrunnet at at man allerede på lavt smittetrykk skal holde 2 meters avstand på høyintensitetstrening på et godt organisert treningssentra. Treningssentrene har gjennom pandemien vist at de kan gjennomføre aktivitet på en god smittevernfaglig måte.
2. Uteliv og servering. Skjenkestans har to sider. En skjenkestopp kl. 11 eller kl. 12 vil gjerne føre til at det åpnes opp for nachspiel og private fester - ikke minst i en situasjon ved moderat smittenivå i samfunnet. Det bør vurderes om dette er tiltak som først bør iverksettes på høyt smittenivå.
3. Arbeidsliv. Det er viktig at det etableres mer fleksible løsninger (og formuleringer) vedr bruk av hjemmekontor, spesielt på lavt og moderat nivå.
4. Skole. Trafikklysmodellen er godt innarbeidet og bør videreføres.
5. Nye vurderinger vedr karantene og isolasjon støttes.
6. Munnbind. Anbefaling om bruk av munnbind innendørs i ungdomsskole og vgs. ved moderat tiltaksnivå er en unødvendig byrde. For høyt tiltaksnivå bør også ungdomsskole være unntatt fra dette.
7. Butikker bør ha antallsbegrensning på høyt tiltaksnivå og høyere.
8. Helsetjenesten. Det bør gis en mer presis definisjon av hva som er innholdet i forsterkede smitteverntiltak.
9. TISK. Vi støtter forenklingen av TISK som videreføres uavhengig av tiltaksnivå.
10. Det er behov for avklaringer om ansvars- og myndighetsforhold mellom de ulike samfunnsaktørene som skal samhandle for å løse oppgavene ved grensepasseringer til landet. Det er krevende for grensekommunene å sitte med det ansvaret de har i dag, uten klart mandat eller myndighet.

Med vennlig hilsen

Helge Eide

Områdedirektør samfunn, velferd og demokrati